Homenatge a Joan Pellicer i Toni Mascarell
27 febrer 2019

## Homenatge a Joan Pellicer i Toni Mascarell27 febrer 2019Última actualització: 14 juliol 2025

![](../gestion/img/_AO_0769-copia.jpg)  
  

El **regidor de Gestió responsable del Territori, Xavi Ródenas** i la representant de la **Plataforma pels Pobles de la Safor**, **Sonia Fayos** han presentat aquest matí l’homenatge que, com cada any des de fa 12, el moviment ecologista organitza a Joan Pellicer. I, des de fa 6 anys aproximadament també es recorda Toni Mascarell. L’acte tindrà lloc el diumenge 3 de març, a la font dels Malladars (Xeraco), amb la col·laboració de l’Ajuntament de Gandia.  

**Joan Pellicer i Bataller** ha sigut un destacat etnobotànic i divulgador del medi natural al País Valencià, amb una obra ben remarcable. L’homenot de Bellreguard faltà el febrer de 2007. Per la seua banda,**Toni Mascarell** (Vilallonga), membre de la Plataforma pels Pobles de la Safor, va rebre el Premi Circ de la Safor l’any 2011, any en què va faltar.

_“Tots dos van abanderar la lluita ecologista a la comarca durant molts anys. Joan, escampant la llavor de l’estima cap al territori. I Toni liderant la lluita contra el model especulador i de de destrucció del territori. És un acte íntim, però obert a la ciutadania”_, ha destacat Ródenas.

_“Amb l’acte volem recordar aquestes dues personalitats, però també retrobar-nos companys del món de la natura i intercanviar inquietuds, projectes...”._ Fayos ha agraït especialment la implicació del Centre excursionista de Ròtova, l’Agrupació muntanyista de Villalonga i l’associació Amics de la Natura de Marxuquera, col·lectius que formen part de la Plataforma pels Pobles de la Safor.  

**Programa**

Com cada any, l’hora i lloc de trobada és a les 9.00 h, al recinte firal de Gandia, per tal de pujar amb el menor nombre de cotxes possibles. A les 9.45 h., quedaran a la font Nova de les Foies (Barx). I a les 10.45 h hi haurà un esmorzar a la font dels Malladars (Xeraco) i retran homenatge a Joan Pellicer i Toni Mascarell.

Des de l’organització han animat a participar en aquest acte senzill de record als dos homenots saforencs desapareguts, amb la lectura de textos de Pellicer o acompanyant la resta de la gent fins al bell paratge on hi ha instal·lades dues escultures en record dels dos.